钦定古今图书集成/明伦汇编/宫闱典/第119卷 > 《除李璋殿前副都指挥使武康军节度使制》
## 钦定古今图书集成/明伦汇编/宫闱典/第119卷 > 《除李璋殿前副都指挥使武康军节度使制》

前人

羽林神兵，北环天卫之象。黄帝李法，中严邦律之师。
国家鬯武节于四遐，提禁屯于千列。进总凝严之护，
历图劲杰之资。稽众得人，告廷孚命。具官李璋，气沈
而事果，性裕而知方。厉许国之丹忠，达治兵之善志。
绪服高华之望，名推亲信之良。朕念长乐之慈，怆不
及养；顾渭阳之族，闻盖多贤。自擢领于戎昭，已积迁
于留寄。属岩疆之缺帅，宜秉钺之命才。六纛启途，既
袭重侯之贵；万兵留帐，方资缓带之安。虽其素劳，不
曰异宠。於戏！执干戈则有社稷之卫，常慎于假人；听
鼓鼙则有将帅之思，实深于注意。维蹈忠义者急于
报主；盖喜功名者要之逢时。勉规壮图，尚率明训。